IMISLab/GreekWikipedia huggingface dataset:
Μάντισον (Ουισκόνσιν)

Το Μάντισον (αγγλικά: Madison) είναι πρωτεύουσα της αμερικανικής πολιτείας Ουισκόνσιν και έδρα της κομητείας Ντέιν. Σύμφωνα με την απογραφή του 2011 έχει 233.209 κατοίκους και ήταν η δεύτερη μεγαλύτερη πόλη στην πολιτεία, μετά το Μιλγουόκι και 82η μεγαλύτερη πόλη στις Ηνωμένες Πολιτείες. Η μητροπολιτική περιοχή του Μάντισον περιλαμβάνει ολόκληρη την κομητεία Ντέιν και τις γειτονικές κομητείες Αϊόβα και Κολούμπια και είχε πληθυσμό 568.593 κατοίκους. Η πόλη έχει χτιστεί σε ένα ισθμό ανάμεσα στις λίμνες Μεντότα και Μονόνα.

 Η περιοχή του Μάντισον κατοικείται εδώ και τουλάχιστον 10.000 χρόνια από τους αυτόχθονες πληθυσμούς της Αμερικής. Στα τέλη του 17ου αιώνα εγκαταστάθηκαν στην περιοχή οι πρώτοι Ευρωπαίοι άποικοι. Το 1829, ο Τζέιμς Ντουέιν Ντότυ αγόρασε την έκταση της γης που βρίσκεται στον ισθμό ανάμεσα στις δύο λίμνες και τελικά έπεισε το νομοθετικό σώμα το 1836 να ορίσει την περιοχή αυτή μελλοντική πρωτεύουσα του εδάφους. Η πόλη πήρε το όνομά της από τον 4ο πρόεδρο των ΗΠΑ, Τζέιμς Μάντισον, ο οποίος είχε αποβιώσει στις 28 Ιουνίου 1836. Η πόλη αναπτυσσόταν αργά και το 1845 είχε μόλις 300 κατοίκους. To 1848 το Ουισκόνσιν έγινε μία από τις πολιτείες των ΗΠΑ, χρονιά την οποία ο Αμερικανός επιχειρηματίας Λέοναρτν Φάργουελ άρχισε να επενδύει στην ανάπτυξη του Μάντισον και τελικά το Μάντισον ανακηρύχθηκε πόλη το 1856. Ο σιδηρόδρομος έφτασε στο Μάντισον το 1854. Στηλοβάτες της οικονομίας του Μάντισον είναι η πολιτειακή κυβέρνηση και το Πανεπιστήμιο του Ουισκόνσιν-Μάντισον, που προσφέρουν σταθερή απασχόληση. Σημαντικές βιομηχανίες της πόλης είναι η συσκευασία κρεάτων και η παραγωγή γαλακτοκομικών και αγροτικών προϊόντων. Άλλοι σημαντικοί τομείς της οικονομίας της πόλης είναι οι υπηρεσίες υγείας και οι κατασκευές. (Ουισκόνσιν) Μάντισον (Ουισκόνσιν) στο Curlie
Γεράνια Λάρισας

Τα Γεράνια ή Γεράνεια (μέχρι το 1928 Δελίνιτσα) είναι χωριού του δήμου Ελασσόνας του νομού Λάρισας. Σύμφωνα με την απογραφή του 2011 έχει 251 κατοίκους. Το χωριό είναι κτισμένο σε υψόμετρο 460 μέτρων. Απέχει 18 χιλιόμετρα από την Ελασσόνα. Οι κάτοικοι του ασχολούνται με τη γεωργία και την κτηνοτροφία.

 Τα Γεράνεια μέχρι το 1928 λέγονταν Ντελίνιτσα. Το χωριό ερημώθηκε το 1813 εξαιτίας της πανώλης. Το 1943 το χωριό πυρπολήθηκε λόγω της αντιστασιακής του δράσης κατά τη διάρκεια της κατοχής. Τα Γεράνια προσαρτήθηκε το 1919 στην κοινότητα Λυκουδίου, αλλά ορίστηκε έδρα ομώνυμης κοινότητας το 1928. Η κοινότητα διατηρήθηκε μέχρι το 1997, οπότε και προσαρτήθηκε στον δήμο Σαρανταπόρου με το πρόγραμμα Καποδίστριας και το 2010 προσαρτήθηκε στον δήμο Ελασσόνας. Η πορεία του πληθυσμού σύμφωνα με τις απογραφές: Στο χωριό βρίσκεται ο ναός της Αγίας Τριάδας και ο ναός του Αγίου Γεωργίου. Ο ναός της Αγίας Τριάδος είναι ο ενοριακός ναός και βρίσκεται εντός του χωριού. Πρόκειται για τρίκλιτη βασιλική κεραμοσκέπαστη με ανοικτή στοά στη βόρεια πλευρά. Σύμφωνα με επιγραφή στον εξωτερικό τοίχο της κόγχης του ναού θεμελιώθηκε σε παλαιότερο κτίσμα και χρονολογείται το 1875. Ο τοιχογραφικός διάκοσμος σύμφωνα με επιγραφή έγινε το 1902 από τους ζωγράφους Δημήτριο Σίμου και Δημήτριο Σακαμάνου. Το τέμπλο είναι ξύλινο και φέρει εικόνες από το 1875 και μετά.
Βαλέρια Μάσα

Βαλέρια Μάσα (ισπανικά: Valeria Raquel Mazza), (17 Φεβρουαρίου 1972), είναι Αργεντίνα σουπερμοντελ και επιχειρηματίας. Η Μάσα πρωτοστάτησε στη δεκαετία του 1990 και έγινε διάσημη μετά την εμφάνισή της στο εξώφυλλο του Sports Illustrated Swimsuit του 1996 μαζί με την Τάιρα Μπανκς. Έχει εργαστεί με μεγάλους σχεδιαστές μόδας όπως οι Τζάννι Βερσάτσε και Ρομπέρτο Καβάλι.

 Η Μάσα γεννήθηκε στο Ροζάριο της επαρχίας Σάντα Φε από τον Ραούλ Μαριάνο Μάσα και την Μόνικα Φερέιρα και μεγάλωσε στο Παρανά της επαρχίας Entre Ríos. Ξεκίνησε το μοντέλινγκ από την ηλικία των 14 ετών και έχει επίσης εργαστεί ως ηθοποιός και παρουσιάστρια τηλεόρασης. Ως επιχειρηματίας, η Βαλέρια κυκλοφόρησε την δική της επωνυμία αρωμάτων, ένα περιοδικό και δημιούργησε μια εταιρεία γυαλιών και μια εταιρεία παραγωγής. Αφού σπούδασε Εργοθεραπεία, συνεργάστηκε με τους Special Olympics, την UNICEF και την Παιδιατρική Μονάδα του Αυστραλιανού Νοσοκομείου στο Πιλάρ της επαρχίας του Μπουένος Άιρες. Επίσης αναπτύσει έντονη φιλανθρωπική δραστηριότητα. Η Βαλέρια παραμένει κορυφαίο μοντέλο στη Λατινική Αμερική και θεωρείται ως το πιο σημαντικό μοντέλο μόδας στην ιστορία της Αργεντινής. Στις 9 Μαΐου 1998, η Βαλέρια Μάσα παντρεύτηκε τον επιχειρηματία Αλεχάντρο Γκραβιέρ στο Μπουένος Άιρες και η γαμήλια δεξίωση πραγματοποιήθηκε στο "Hipodromo Argentino de Palermo" με 1.500 καλεσμένους. Το ζευγάρι έχει απόκτησει τρεις γιους και μια κόρη: τον Μπαλτάσαρ (1999), τον Τιτσιάνο (2002), τον Μπενιτσίο (2005) και την Τάινα (2008) και διαμένουν στο Μπουένος Άιρες. Το ζευγάρι κατέχει την Finca Valeria, μια εξοχική κατοικία στο Λα Μπάρα, κοντά στην Πούντα ντελ Έστε, στην Ουρουγουάη, όπου διοργανώνει ένα σημαντικό πάρτι με διάσημους καλεσμένους κάθε καλοκαίρι. Το 2008, η ίδια και ο σύζυγός της ήταν υπό έρευνα από την υπηρεσία εσόδων της Αργεντινής (AFIP), για φερόμενη φοροδιαφυγή ύψους δύο εκατομμυρίων δολαρίων ΗΠΑ. Εκτός από τη μητρική της γλώσσα, η Βαλέρια μιλά επίσης Ιταλικά και Αγγλικά. Ο Επίσημος ιστότοπος (Ισπανικά) Η Βαλέρια Μάσα στην IMDb (Αγγλικά)
Τάγμα Ντονμπάς

Το 2ο τάγμα ειδικής αποστολής Ντονμπάς (ουκρανικά: 2-й батальйон спеціального призначення НГУ «Донбас»‎) είναι μονάδα της Εθνικής Φρουράς της Ουκρανίας που υπάγεται στο Υπουργείο Εσωτερικών της Ουκρανίας και εδρεύει στο Σιεβιεροντονέτσκ. Αρχικά δημιουργήθηκε το 2014 ως εθελοντική μονάδα που ονομάστηκε Τάγμα Ντονμπάς από τον Σέμεν Σεμεντσένκο μετά τη προσάρτηση της Κριμαίας στη Ρωσία και την πιθανή εισβολή στην ηπειρωτική Ουκρανία. Ο σχηματισμός της μονάδας ξεκίνησε την άνοιξη του 2014 κατά τη διάρκεια των φιλορωσικών αναταραχών του 2014 στην Ουκρανία.Η μονάδα σχηματίστηκε αρχικά ως ανεξάρτητη δύναμη, αλλά έκτοτε ενσωματώθηκε πλήρως στην Εθνική Φρουρά ως το 2ο Τάγμα Ειδικού Σκοπού «Ντονμπάς» εντός του 15ου Συντάγματος της Εθνικής Φρουράς.

 Σύμφωνα με πολλές αναφορές και μαρτυρίες, οι στρατιώτες του τάγματος Ντονμπάς συμμετείχαν σε εγκλήματα και παραβιάσεις των ανθρωπίνων δικαιωμάτων του άμαχου πληθυσμού της Ουκρανίας, απολαμβάνοντας γενική ατιμωρησία. Ένα περιστατικό συνέβη τον Αύγουστο-Σεπτέμβριο του 2014, όταν οκτώ ή δέκα μέλη των ταγμάτων Ντονμπάς και Αζόφ επιτέθηκαν και βίασαν ένα άτομο με διανοητική αναπηρία. Μετά τις διάφορες μορφές βίας (συμπεριλαμβανομένης της σκληρής μεταχείρισης), η υγεία του θύματος επιδεινώθηκε σημαντικά και μεταφέρθηκε στην ψυχιατρική κλινική. Το θέμα ευαισθητοποίησε την Ουκρανική Κοινοβουλευτική Ένωση "Forbidden to Forbid". Τουλάχιστον πέντε άνδρες του τάγματος οδηγήθηκαν στο δικαστήριο και κατηγορήθηκαν για διάφορες εγκληματικές δραστηριότητες που διαπράχθηκαν κατά του άμαχου πληθυσμού: απαγωγές, ένοπλες ληστείες, εκβιασμούς, χουλιγκανισμό και παράνομη οπλοκατοχή. Ωστόσο, μετά από πολιτική πίεση που ασκήθηκε στους δικαστές από τον πρώην διοικητή του τάγματος Ντονμπάς, αφέθηκαν ελεύθεροι.
Ρον Χίκμαν

Ο Ρόναλντ Χίκμαν (Ronald Hickman, 21 Οκτωβρίου 1932 –17 Φεβρουαρίου 2011) ήταν σχεδιαστής αυτοκινήτων και εφευρέτης, νοτιοαφρικανικής καταγωγής. Κατοικούσε στο Τζέρσεϊ. Σχεδίασε το σπορ αυτοκίνητο Lotus Elan και ήταν ο εφευρέτης του Black & Decker.

 Γεννημένος στην Γκρέιταουν της Κουαζούλου Νατάλ (Νότια Αφρική), εργάστηκε ως υπάλληλος σε δικαστήριο μετά το πέρας των γυμνασιακών του σπουδών. Εν συνεχεία εγκαταστάθηκε στο Λονδίνο την δεκαετία του 1950 και εργάστηκε σε έναν μουσικό εκδότη. Στο Ντάγκεναμ δούλεψε για την εταιρεία Φορντ και αμέσως μετά έγινε διευθυντής της Lotus Engineering την δεκαετία του ' 60 Σχεδίασε το πρώτο στην Ευρώπη Lotus Europa ως μέρος του σχεδίου Lotus' GT40. Παρουσίασε το πτυσσόμενο κάθισμα από ξύλο και χάλυβα όταν κατέστρεψε μια καρέκλα που την χρησιμοποίησε για να σταθεροποιήσει ένα κομμάτι ξύλου που πριόνιζε, κατά την κατασκευή μιας ντουλάπας. Ο Χίκμαν επινόησε έναν ξύλινο πάγκο με ένα κενό στη μέση ώστε να συγκρατεί εκεί ένα κομμάτι ξύλου και μία πλατφόρμα ποδιού ώστε να το κρατά σταθερό. Η άδεια για το προϊόν απορρίφθηκε από την εταιρεία Stanley Tools με το αιτιολογικό ότι δεν έβλεπαν προοπτικές μεγάλης αγοράς, ωστόσο σήμερα έχουν πουληθεί περισσότερα από 30 εκατ. τέτοια καθίσματα.Το 1977 εγκαταστάθηκε στο Σαιντ Μπρελάντ (Saint Brélade) του Τζέρσεϊ, όπου εργάστηκε σε εργοστάσιο σχεδιασμού. Πέθανε σε νοσοκομείο του νησιού σε ηλικία 78 ετών έπειτα από μακροχρόνια ασθένεια συνεπεία μιας πτώσης.
Πιέρ Λουτρέλ

Ο Πιέρ Λουτρέλ (γαλλικά: Pierre Loutrel) (5 Μαρτίου 1916 - 11 Νοεμβρίου 1946), γνωστότερος με το ψευδώνυμό του Τρελός Πητ (Pierrot le fou) ήταν ο πρώτος «δημόσιος εχθρός νούμερο ένα» της Γαλλίας και ένας από τους ηγέτες της Συμμορίας των οχημάτων.

 Γεννημένος από οικογένεια αγροτών, διακρίθηκε γρήγορα από μικροκλοπές προτού βγει κερδισμένος από την Γερμανική κατοχή της Γαλλίας και την χρησιμοποίησε για να αναπτύξει τις εγκληματικές του δραστηριότητες. Από το 1941 ως το 1944, ο Λουτρέλ ήταν μέλος της "Carlingue", σφυρηλατώντας μια φήμη ως ψυχρού δολοφόνου και πραγματοποιώντας όλο και περισσότερες συνοπτικές εκτελέσεις. Έχοντας αναπτύξει δεσμούς με τον υπόκοσμο της εποχής και στη συνέχεια δημιούργησε το δικό του δίκτυο με τους Ρέιμοντ Ναουντί, Άμπελ Νταβός (γνωστός ως το Μαμούθ), Πιέρ Τζιμπλάζ, Φερνάρντ Πουλέ και τον Τζο Αττία. Ωστόσο, σιγά σιγά, τα συνεχή του εγκλήματα τράβηξαν την προσοχή της Γκεστάπο. Ο Πιέρ Λουτρέλ, αισθανόμενος την εξέλιξη του πολέμου, αποφάσισε να συμμετάσχει στη Γαλλική Αντίσταση και αφού είχε προηγούμενος πυροβολίσει έναν Γερμανό αξιωματικό στη βεράντα ενός καφέ στην Τουλούζη. Μετά την Απελευθέρωση, και ήδη εξοικείωμενος με το οργανωμένο έγκλημα, άρχισε να εμπλέκεται σε εκβιασμούς και να κερδίζει την φήμη του ως αδίστακτου εγκληματία. Με την ομάδα του, σχημάτισε το περίφημη Συμμορία των οχήματων (Gang des tractions), που πήρε το όνομά της από το γρήγορο όχημά του, το Citroën 11, το περίφημο αυτοκίνητο προηγμένης κίνησης. Μετά την καταδίωξη της συμμορίας από τον Επιθεωρητή Ροζέ Μπορνίς, στο Champigny και ουσιαστικά την διαλύση της, ο Λουτρέλ κατέληξε να θεωρείται επικίνδυνος και ανεξέλεγκτος, και βρήκε για άλλη μια φορά τον εαυτό του απομονωμένο και μειωμένο σε μικρές διαρρήξεις. Στις 6 Νοεμβρίου 1946, ο Λουτρέλ πυροβολήθηκε στην κύστη κατά τη διάρκεια μιας ληστείας ενός κοσμηματοπωλείου στη λεωφόρο Kλεμπέρ, αφού είχε δολοφονήσει τον Αρμένιο ιδιοκτήτη του. Πέθανε εξαιτίας του τραυμάτος του πέντε ημέρες αργότερα, στις 11 Νοεμβρίου 1946, και το πτώμα του θάφτηκε από τους συνεργούς του και το οποίο βρέθηκε μόλις τρία χρόνια αργότερα από την αστυνομία στις 6 Μαΐου 1949. Πολυμέσα σχετικά με το θέμα Pierre Loutrel στο Wikimedia Commons Η δράση του Πιέρ Λουτρέλ Αρχειοθετήθηκε 2019-05-14 στο Wayback Machine. στο criminocorpus.org (γαλλικά)
Μικρό Γκογκουριό

Το Μικρότερο Γκογκουριό ή Μικρό Γκογκουριό (699-820, 소고구려, 小高句麗) ήταν ένα κράτος που δημιουργήθηκε από τους πρόσφυγες του Γκογκουριό, ενός από τα Τρία Βασίλεια της Κορέας. Το βασίλειο αρχικά ονομαζόταν Γκόριο, αλλά αργότερα οι ιστορικοί πρόσθεσαν την λέξη "Μικρότερο" για να το αποσαφηνίσουν από το Γκογκουριό, το οποίο επίσης ήταν συχνά γνωστό και ως Γκοριό. Το "Γκοριό" είναι επίσης το όνομα μιας μεταγενέστερης περιόδου της κορεατικής ιστορίας (βλέπε Γκόριο). Αφού το κορεατικό βασίλειο Σίλλα και η κινεζική Δυναστεία των Τανγκ συμμάχησαν για να καταστρέψουν το Γκογκουριό, η χερσόνησος Λιαοντόνγκ εν συντομία κυβερνόταν από τους Τανγκ. Οι Τανγκ σύντομα έχασαν τον αποτελεσματικό έλεγχο λόγω εξέγερσης από τους πρόσφυγες του Γκογκουριό, και η περιοχή έγινε μια ουδέτερη ζώνη μεταξύ των Τανγκ και του κορεατικού βασιλείου Μπάλχε. Αν και το Μικρότερο Γκογκουριό ανακηρύχθηκε ανεξάρτητο βασίλειο, σύντομα απορρόφησε το Μπάλχε, το οποίο έγινε το διάδοχο κράτος του Γκογκουριό.

 Το 699, η κυβέρνηση των Τανγκ έστειλε τον πρώτο πρίγκιπα των Γκογκουριό Γκο Ντόκμου, ο τρίτος γιος του βασιλέα Μπότζανγκ, τελευταίος ηγεμόνας των Γκογκουριό, στη χερσόνησο Λιαοντόνγκ ονομάζοντας τον "Βασιλιά των Τζόσον" και Κυβερνήτης του Αρχηγείο Γιοντόνγκ του Γενικού Προτεκτοράτου για την Ειρήνευση της Ανατολής. Όπως και ο πατέρας του ο Γκο Ντόκμου είχε σχέδια να επαναστατήσει εναντίον των Τανγκ και να αναβιώσει το Γκογκουριό και να παρέχει ένα βασίλειο για τους ανθρώπους του Γκογκουριό. Η Αυτοκρατορία των Τανγκ ήταν αντιμέτωπη με πολλές κρίσεις εκείνη την εποχή, ειδικά με την εξέγερση Αν Λουσάν. Μαζί με αυτά τα μεγάλα γεγονότα υπήρχε επίσης πίεση από την αυτοκρατορία του Μπάλχε. Αυτά και πολλές άλλες πιέσεις επέτρεψαν στον Γκο Ντόκμου να αναλάβει τον πλήρη έλεγχο του Γενικού Προτεκτοράτου για την Ειρήνευση της Ανατολής και να δημιουργήσει ένα βασίλειο.Το βασίλειο του Μικρού Γκογκουριό ιδρύθηκε κατά τη διάρκεια του έτους με τον Ντόκμου ως πρώτο βασιλιά. Πολύ λίγα είναι γνωστά για το πώς αντέδρασαν τα γειτονικά βασίλεια για τη δημιουργία του μικρού Γκογκουριό. Είναι γνωστό ότι το Μπάλχε είχε καλές σχέσεις με το Μικρότερο Γκογκουριό λόγω των παρόμοιων σκοπών που είχαν τα δύο βασίλεια. Γύρω το 820, μετά από κυβέρνηση της χερσονήσου Λιαοντόνγκ και άλλες πρώην περιφέρειες του Γκογκουριό για δύο γενιές, το Μικρότερο Γκογκουριό απορροφήθηκε από το Μπάλχε κατά τη διάρκεια της βασιλείας του Βασιλιά Σον του Μπάλχε. Γκογκουριό Μπάλχε Γενικό Προτεκτοράτο για την Ειρήνευση της Ανατολής Γκο Ντόκμου http://100.naver.com/100.nhn?docid=12716 Αρχειοθετήθηκε 2023-08-07 στο Wayback Machine. http://100.naver.com/100.nhn?docid=93619 Αρχειοθετήθηκε 2023-08-07 στο Wayback Machine. http://kr.dic.yahoo.com/search/enc/result.html?pk=14973400 Αρχειοθετήθηκε 2012-02-10 στο Wayback Machine.
Aer Lingus UK

Η Aer Lingus (UK) Limited είναι βρετανική αεροπορική εταιρεία η οποία ανήκει εξ ολοκλήρου στην Aer Lingus ως θυγατρική εταιρεία, του εθνικού αερομεταφορέα της Δημοκρατίας της Ιρλανδίας. Έχει την έδρα της στο Μπέλφαστ της Βόρειας Ιρλανδίας με βάση το αεροδρόμιο του Μάντσεστερ. Οι δραστηριότητες της αεροπορικής εταιρείας ξεκίνησαν στις 20 Οκτωβρίου 2021, με την εναρκτήρια πτήση της από το Μάντσεστερ προς το Μπαρμπάντος.

 Η Aer Lingus UK ιδρύθηκε το 2020 και έχει εταιρική της έδρα το Μπέλφαστ της Βόρειας Ιρλανδίας, ως αεροπορική εταιρεία που δραστηριοποιείται στο Ηνωμένο Βασίλειο. Μέχρι τον Νοέμβριο του 2020, τα σχέδια για την αεροπορική εταιρεία περιελάμβαναν την έναρξη λειτουργίας υπερατλαντικών πτήσεων από το Ηνωμένο Βασίλειο προς τις Ηνωμένες Πολιτείες, με τους αρχικούς προγραμματισμένους προορισμούς να αποτελούνται από τη Βοστώνη, τη Νέα Υόρκη JFK και το Ορλάντο με βάση το αεροδρόμιο του Μάντσεστερ. Τα αρχικά σχέδια για το στόλο της αεροπορικής εταιρείας αποτελούνταν από δύο Airbus A321LR και δύο Airbus A330-300, μεταφερόμενα από τη μητρική εταιρεία Aer Lingus . Η αεροπορική εταιρεία θα ανταγωνιζόταν με τη Virgin Atlantic, μια άλλη βρετανική αεροπορική εταιρεία που εκτελεί υπερατλαντικές πτήσεις από το Μάντσεστερ, καθώς και για να καλύψει μέρος του κενού που άφησε η Thomas Cook Airlines εδραιωμένη στο Μάντσεστερ, η οποία διέκοψε τις δραστηριότητές της τον Σεπτέμβριο του 2019.Τον Δεκέμβριο του 2020, η αεροπορική εταιρεία υπέβαλε αίτηση στο Υπουργείο Μεταφορών των Ηνωμένων Πολιτειών (USDOT - «YΜΗΠ») για άδεια ξένου αερομεταφορέα, η οποία εγκρίθηκε τον Μάρτιο του 2021 Στη συνέχεια, η μητρική εταιρεία Aer Lingus ανακοίνωσε στις 24 Μαρτίου 2021 ότι οι πτήσεις με έδρα το Μάντσεστερ που εκτελούνται από την Aer Lingus UK θα ξεκινήσουν προς τη Νέα Υόρκη JFK και το Ορλάντο στις 29 Ιουλίου 2021, προς τα Μπαρμπάντος στις 20 Οκτωβρίου 2021 και προς τη Βοστώνη το καλοκαίρι του 2022. Τον Ιούνιο του 2021, η αεροπορική εταιρεία ανακοίνωσε ότι η έναρξη των δρομολογίων της προς τη Νέα Υόρκη JFK και το Ορλάντο θα καθυστερούσε έως στις 30 Σεπτεμβρίου 2021, εν αναμονή των διεθνών συνόρων μεταξύ Ευρώπης και Ηνωμένων Πολιτειών να ανοίγουν ξανά αργότερα από το αναμενόμενο. Στις 8 Ιουλίου 2021, η Aer Lingus UK έλαβε το πιστοποιητικό αερομεταφορέα («AOC») από την Υπηρεσία Πολιτικής Αεροπορίας του Ηνωμένου Βασιλείου. Η αεροπορική εταιρεία υπέβαλε επίσης το AOC της στο ΥΜΗΠ για έγκριση της αίτησής της. Τις ημέρες πριν από την έγκριση του AOC της, η αεροπορική εταιρεία μεταβίβασε επίσημα ένα Airbus A330-300 από τη μητρική εταιρεία Aer Lingus, με τη μεταφορά ενός Airbus A321LR και ενός επιπλέον Airbus A330-300 στη συνέχεια. Στις 25 Αυγούστου 2021, οι υπηρεσίες της αεροπορικής εταιρείας προς τις Ηνωμένες Πολιτείες αναβλήθηκαν και πάλι, με την έναρξή τους να αναβάλλεται για το Δεκέμβριο του 2021 Οι προγραμματισμένες πτήσεις της Aer Lingus UK προς τα Μπαρμπάντος δεν επηρεάστηκαν και οι δραστηριότητες της αεροπορικής εταιρείας ξεκίνησαν με την έναρξη της διαδρομής στις 20 Οκτωβρίου 2021. Η Aer Lingus UK πετά στους ακόλουθους προορισμούς από το Δεκέμβριο 2021: Από τον Ιούλιο 2022, ο στόλος της Aer Lingus UK αποτελείται από τα ακόλουθα αεροσκάφη:
Μπίλι Γκαν

Ο Μόντι Κιπ Σοπ (αγγλικά: Monty Kip Sopp, γενν. 1 Νοεμβρίου 1963) είναι Αμερικανός παλαιστής, που είναι περισσότερο γνωστός είναι με το ψευδώνυμο Μπίλι Γκαν που χρησιμοποιεί στα ρινγκ. Αυτή την περίοδο εργάζεται για την εταιρεία WWE, όπου είναι παλαιστής και εργάζεται επίσης ως εκπαιδευτής παλαιστών.

 Ο Μπίλι Γκαν έγινε περισσότερο γνωστός στον χώρο της επαγγελματικής πάλης, από το ιδιαίτερα μεγάλο χρονικά, πέρασμά του, στο WWE. Συνολικά βρίσκεται 13 χρόνια εκεί, από το 1993, έως το 2004 και απο το 2012 μέχρι σήμερα. Κυρίως, συμμετείχε στην ομαδική κατηγορία και ήταν μέλος αρκετών ιστορικών ομάδων. Μερικές από αυτές, ήταν με τον σεναριακό αδερφό του "Μπαρτ Γκαν", με τον Ρόουντ Ντογκ, με τον οποίο ονομαζόντουσαν "New Age Outlaws", με την D-Generation X, που αποτελούσαν οι Ρόουντ Ντογκ, Εξ Πακ και Τριπλ Έιτς. Έχει κατακτήσει 2 φορές το Σκληροπυρηνικό Πρωτάθλημα WWE, μια φορά το Διηπειρωτικό Πρωτάθλημα WWE και 10 φορές το Παγκόσμιο Πρωτάθλημα ομάδων, 3 με τον Μπαρτ Γκαν, 5 με τον Ρόουντ Ντογκ και 2 με τον Τσακ Παλούμπο. Επίσης κατέκτησε και το Ομαδικό Πρωτάθλημα WWE μια φορά μαζί με τον Ρόουντ Ντογκ. Στο TNA Wrestling συμφώνησε αμέσως μόλις απολύθηκε από το WWE, αλλά δεν είχε δικαίωμα για τηλεοπτική εμφάνιση, για 90 μέρες μετά την απόλυσή του. Εμφανίστηκε πρώτη φορά τον Φεβρουάριο του 2005 και αποχώρησε στις 29 Δεκεμβρίου 2009. Στην τετραετία του εκεί, είχε κωμικούς ρόλους και δεν πήρε ευκαιρίες για τίτλους. Πριν ξεκινήσει να εμφανίζεται στο WWE, το 1993, ο Μπίλι Γκαν, είχε αποκτήσει αρκετή φήμη στις μικρότερες εταιρείες πάλης των Η.Π.Α. που εμφανιζόταν από το 1989 όταν άρχισε να ασχολείται με το κατς. Την περίοδο Δεκέμβριος 2004 - Ιανουάριος 2005 όταν απολύθηκε από το WWE, έκανε κάποιες εμφανίσεις σε μικρές εταιρείες ξανά, μέχρι που συμφώνησε με το TNA. Από το 2009, που αποχώρησε από το TNA, συνέχισε να εμφανίζεται και να παλεύει στην ανεξάρτητη σκηνή του κατς μέχρι το 2012. Προφίλ στο OWoW.com Επίσημη ιστοσελίδα
Στετ Χάουλαντ

Ο Στετ Χάουλαντ (αγγλ. Stet Howland) είναι Αμερικανός ντράμερ της hard rock και heavy metal μουσικής σκηνής και καθηγητής τυμπάνων, γνωστός για την συμμετοχή του στο συγκρότημα των W.A.S.P..

 Ο Χάουλαντ γεννήθηκε στο Ντάξμπερι της Μασαχουσέτης τον Αύγουστο του 1960. Ξεκίνησε να παίζει τύμπανα στην ηλικία των επτά ετών και έγινε δάσκαλος στα δεκατρία του. Αποφοίτησε από το Duxbury High School το 1978 και οι κύριες επιρροές του ήταν ο Μπάντι Ριτς, τον οποίο είδε ζωντανά στα οκτώ του χρόνια, και ο Τζιν Κρούπα. To 1988 έγινε μέλος των Impellitteri, με τους οποίους περιόδευσε μέχρι το 1990. Αποχώρησε από το συγκρότημα για να γίνει μέλος των W.A.S.P., με τους οποίους κυκλοφόρησε το "The Crimson Idol" το 1992, ανεβαίνοντας στο # 21 στην Μεγάλη Βρετανία, με το επιτυχημένο σινγκλ "Chainsaw Charlie (Murders in the New Morgue)". Ακολούθησαν τα "Still Not Black Enough" (1995), "Kill Fuck Die" (1997) και "Helldorado" (1999), ενώ συμμετείχε στο "Spells of Fear" των Belladonna και το ομώνυμο άλμπουμ των Killing Machine. Μετά την αλλαγή της χιλιετίας, ο Χάουλαντ ηχογράφησε άλλους δύο δίσκους με τους W.A.S.P., για να αντικατασταθεί από τον Μάικ Ντάπκε τον Μάιο του 2006. Έχει συμμετάσχει στα άλμπουμ "The Altar" και "Crossing the Line" των MVP, "Ashes to Ashes" των Carnival Of Souls, "A Sign of Things to Come" του Μάικλ Βεσκέρα και τον ομώνυμο δίσκο των Superseed. Επίσης, το 2009 συνεργάστηκε με την Λίτα Φορντ για το άλμπουμ "Wicked Wonderland". Έχει σχηματίσει τους Where Angels Suffer με τον πρώην κιθαρίστα των W.A.S.P., Κρις Χολμς, τον κιθαρίστα Άιρα Μπλακ των Lizzy Borden, τον μπασίστα Στιβ Άνγκερ των Metal Church και τον τραγουδιστή Ριτς Λιούις των Animal. Επίσης, το 2010 εντάχθηκε στους 10,000 Views, δίνοντας συναυλίες στην Φλόριντα των Ηνωμένων Πολιτειών. Howland Stet (WASP)- Musician Profile - Spirit of Metal Band Members (Past & Present) - W.A.S.P. Nation Αρχειοθετήθηκε 2018-08-09 στο Wayback Machine. Stet Howland - Encyclopaedia Metallum: The Metal Archives Stet Howland | Credits | AllMusic Επίσημη ιστοσελίδα του Στετ Χάουλαντ Αρχειοθετήθηκε 2006-02-15 στο Wayback Machine.
Δήμος Είρας

Ο Δήμος Είρας ήταν δήμος του Νομού Μεσσηνίας που συστάθηκε με το Πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του Προγράμματος Καλλικράτης και εντάχθηκε στον νέο Δήμο Οιχαλίας. Βρισκόταν στο βορειότερο άκρο του νομού. Ο δήμος αποτελούταν από 8 δημοτικά διαμερίσματα κατελάμβάνε έκταση 86,6 τετρ. χιλιόμετρα και είχε συνολικό πληθυσμό 997 κατοίκους σύμφωνα με την απογραφή του 2001. Έδρα του δήμου ήταν η Νέδα.

 Ο δήμος περιλάμβανε τα παρακάτω δημοτικά διαμερίσματα και οικισμούς: Δ.δ. Νέδας -- η Νέδα [ 210 ] Δ.δ. Αγίου Σώστου -- ο Άγιος Σώστης [ 107 ] Δ.δ. Αμπελιώνας -- η Αμπελιώνα [ 161 ] Δ.δ. Κακαλετρίου [ 93 ] το Κακαλέτρι [ 69 ] η Μαρίνα [ 24 ] Δ.δ. Πέτρας -- η Πέτρα [ 103 ] Δ.δ. Σκληρού -- ο Σκληρός [ 131 ] Δ.δ. Στασίμου -- το Στάσιμο [ 88 ] Δ.δ. Συρρίζου [ 104 ] το Σύρριζο [ 71 ] η Διμάνδρα [ 33 ]
Κολοστομία

Η κολοστομία είναι χειρουργικός όρος που σημαίνει την εκτροπή της αποχετευτικής οδού του πεπτικού σωλήνα. Κατά την κολοστομία τα κόπρανα δε βγαίνουν πια από τον πρωκτό αλλά από κάποιο, ενδιάμεσο, σημείο του παχέος εντέρου, κατά προτίμηση όσο γίνεται πιο κοντά προς το ορθό, που εκβάλλει διά του κοιλιακού τοιχώματος. Για αυτόν το σκοπό διανοίγεται και δημιουργείται ένα νέο, "παρά φύση", στόμιο απ' όπου, στο εξής, θα εξασφαλίζεται η τελική αποχετευτική λειτουργία του εντέρου. Μία σημαντική επιπλοκή της κολοστομίας είναι η δημιουργία παραστομιακής κήλης. Η ζάχαρη έχει αποδειχθεί σε κλινικά περιστατικά ότι δρα ευεργετικά στην ανάταξη παραστομιακής κήλης.

 Ο ρόλος μιας κολοστομίας μπορεί να είναι προστατευτικός, όταν περιφερικότερα αυτής υπάρχει κάποια επισφαλής αναστόμωση, ή θεραπευτικός, όταν περιφερικότερα της κολοστομίας υπάρχει παθολογική κατάσταση (π.χ. καρκίνος) η οποία δεν επιτρέπει τη διέλευση των κοπράνων δι' αυτής. Τέλος, μπορεί να αποτελεί μόνιμη λύση, όπως π.χ. όταν έχει εκταμεί ο πρωκτός. Υπάρχουν δύο ειδών κολοστομίες: η τελική και η δίκανος. Για κάθε μέθοδο υπάρχει η συγκεκριμένη ένδειξη και, κάθε φορά, η επιλογή του αν πρέπει να γίνει τελική ή δίκανος κολοστομία εξαρτάται από το λόγο για τον οποίο γίνεται. Αυτό σημαίνει ότι στο σημείο που έχει κριθεί ότι υπάρχει η σχετική ένδειξη, είτε διότι το περιφερικό έντερο έχει αφαιρεθεί, είτε διότι έχει γίνει πλήρης διατομή του παχέος εντέρου και σύγκλειση του περιφερικού τμήματος, το έντερο εκβάλλει προς τα έξω τελικώς. Στο πλάγιο κοιλιακό τοίχωμα βλέπουμε ένα στόμιο να παριστά την έξοδο του εντέρου. Σε αυτήν την περίπτωση, η κολοστομία γίνεται σε, όποιο κριθεί σκόπιμο, σημείο του παχέος εντέρου, με έλξη του εντέρου προς τα έξω, ενώ παραμένει, σε συνέχεια, το περιφερικό τμήμα του. Έτσι, όταν διανοιγεί το τμήμα που έχει εξωτερικευθεί θα βλέπουμε δύο στόμια, σαν δίκανο όπλο: ένα το οποίο αντιπροσωπεύει την αποχέτευση του κεντρικού τμήματος, και είναι ουσιαστικά το αποχετευτικό στόμιο του πεπτικού σωλήνα, και το άλλο το οποίο οδηγεί στο περιφερικό τμήμα. Το βασικό πλεονέκτημα αυτής της κολοστομίας, έναντι της τελικής, είναι ότι συγκλείεται πολύ πιο έυκολα, ενώ εφαρμόζεται και πιο εύκολα όταν γίνεται ως ανεξάρτητη εγχείρηση. Παπαδημητρίου, "Σύγχρονη γενική χειρουργική", εκδόσεις Μ. Παρισιάνου.
Τρεμιθούς

Η Τρεμιθούς, επίσης γνωστή ως Τρεμηθούς, καθώς και ως Τρίμυθος, ήταν αρχαία πόλη στο νησί της Κύπρου. Βρισκόταν εντός της ανατολικής ενδοχώρας του νησιού, πλησίον του σημερινού χωριού της Τρεμετουσιάς.

 Λίγα πράγματα είναι γνωστά σχετικά με την ιστορία της Τρεμιθούντος. Φαίνεται να άκμασε κατά τη διάρκεια της χρονικής περιόδου μεταξύ της ελληνιστικής περιόδου και της πρώιμης βυζαντινής περιόδου. Ο Πτολεμαίος την αναφέρει ως μία εκ των πόλεων της ενδοχώρας της Κύπρου. Από την πλευρά του, ωστόσο, ο Στέφανος ο Βυζάντιος την αναφέρει ως χωριό, ενώ, παράλληλα, αναφέρει πως οφείλει την ονομασία της στην τερέβινθο, φυτό το οποίο απαντιόταν εντός της ευρύτερης περιοχής. Οι κάτοικοι της πόλης ήσαν γνωστοί υπό το εθνωνύμιο «Τρεμιθούσιος» ή «Τρεμιθοπολίτης».Κατά τη διάρκεια της παλαιοχριστιανικής περιόδου, η Τρεμιθούς αποτελούσε έδρα επισκοπής, ενώ ως πρώτος επίσκοπός της αναφέρεται ο Σπυρίδων, ο οποίος και συμμετείχε στη Σύνοδο της Νίκαιας το 325. Η Τρεμιθούς ήταν σχετικά μικρού μεγέθους κωμόπολη. Ορισμένα εκ των καταλοίπων της έχουν ανευρεθεί εντός της ευρύτερης περιοχής του σημερινού χωριού. Επιγραφές οι οποίες ανευρέθηκαν κατά τη διάρκεια αρχαιολογικών ανασκαφών στη συγκεκριμένη τοποθεσία καταδεικνύουν την ιδιότητα της πόλης ως λατρευτικού κέντρου, καθώς και την παρουσία εντός αυτής ιερού αφιερωμένου στον Απόλλωνα. Παράλληλα, οδικό δίκτυο συνέδεε την Τρεμιθούντα με τη Σαλαμίνα, καθώς και το Κίτιο. Αρχαιολογικές έρευνες οδήγησαν στην ανεύρεση των κοιμητηρίων της πόλης, εντός του νοτίου τμήματός της.
Σκωτσέζικες βουλευτικές εκλογές 2021

Στις 6 Μαΐου 2021 διεξήχθησαν βουλευτικές εκλογές στη Σκωτία, για να εκλεγούν τα 129 μέλη του Σκωτσέζικου Κοινοβουλίου.Για τέταρτη συνεχόμενη φορά, το Εθνικό Κόμμα της Σκωτίας κατάφερε μεγάλη νίκη στις εκλογές και συνεπώς η Νίκολα Στέρτζιον θα σχηματίσει κυβέρνηση. Το ΣΕΚ κέρδισε τις 64 έδρες και χρειάζεται ακόμα μία για να έχει την πλειοψηφία στο κοινοβούλιο.

 Τα 129 μέλη του Σκωτσέζικου κοινοβουλίου εκλέγονται με δημοκρατικές, άμεσες εκλογές, με μυστική και καθολική ψηφοφορία. Το εκλογικό σύστημα είναι μικτό, ως εξής: τα 73 μέλη εκλέγονται με απλό πλειοψηφικό σύστημα από ισάριθμες μονοεδρικές εκλογικές περιφέρειες. τα 56 μέλη εκλέγονται με αναλογική εκπροσώπηση από 8 επταεδρικές εκλογικές περιφέρειες. Το εκλογικό όριο είναι 6-7%. Η κατανομή των εδρών γίνεται με μέθοδο Ντ'Οντ και Σύστημα Πρόσθετων Μελών, δηλαδή τα εκλεγμένα μέλη του πλειοψηφικού συνυπολογίζονται στην ποσόστωση της κατανομής.Κάθε εκλογέας έχει δύο ψήφους, έναν για το πλειοψηφικό σύστημα και ένα για την αναλογική εκπροσώπηση. Δικαίωμα ψήφου έχουν όλοι οι πολίτες της Σκωτίας ηλικίας άνω των 16 ετών. Στις πρόσφατες δημοσκοπήσεις του Μαΐου, το ΣΕΚ έρχεται πρώτο με 48% για το πλειοψηφικό και 37% για την αναλογική εκπροσώπηση. Ακολουθούν οι Συντηρητικοί με 22% και 22% αντίστοιχα, το Εργατικό Κόμμα με 21% και 18%.
Ζωρζ Κυβιέ

Ο Ζωρζ Κυβιέ (Georges Léopold Chrétien Frédéric Dagobert Cuvier, 23 Αυγούστου 1769 - 13 Μαΐου 1832) ήταν γάλλος φυσιοδίφης και ζωολόγος. Κατάγονταν από οικογένεια της εργατικής τάξης και ανήκε στην νέα τάξη των αυτοδημιούργητων λογίων που κατάφεραν μόνοι τους να φτάσουν στην ακαδημαϊκή κορυφή. Ο Κυβιέ ήταν κυρίαρχη μορφή στην έρευνα των φυσικών επιστημών στις αρχές του 19ου αιώνα, και έπαιξε αποφασιστικό ρόλο στην καθιέρωση των πεδίων της συγκριτικής ανατομίας και της παλαιοντολογίας δια της σύγκρισης ζώντων ζώων με απολιθώματα. Είναι ιδιαίτερα γνωστός για την καθιέρωση της εξαφάνισης ως γεγονότος, όντας ο σημαντικότερος θιασώτης του καταστροφισμού στην γεωλογία των αρχών του 19ου αιώνα, αντιτιθέμενος στις θεωρίες σταδιακής εξέλιξης του Λαμάρκ και του Ετιέν Ζοφρουά ντε Σεν Ιλέρ. Το διασημότερο έργο του είναι το Le Règne Animal (1817, Το ζωικό βασίλειο). Πέθανε από χολέρα στο Παρίσι. Το 1819 του απονεμήθηκε τίτλος ευγενείας προς τιμήν των επιστημονικών κατορθωμάτων του, και στο εξής ήταν γνωστός ως Βαρώνος Κυβιέ.

 Ο Κυβιέ γεννήθηκε στο Μονμπελιάρ (Montbéliard) της Γαλλίας (στο νομό Ντου), όπου οι προτεστάντες πρόγονοί του ζούσαν από τον καιρό της Μεταρρύθμισης,, με το όνομα Johann Leopold Nicolaus Friedrich Kuefer. Εκείνη την εποχή η πόλη, που τότε ονομάζονταν Mömpelgard, βρίσκονταν στην Κομητεία της Βιτεμβέργης, αλλά αργότερα έγινε μέρος της Γαλλίας (1805). Ήταν γιος ενός συνταξιούχου αξιωματικού του στρατού, ο οποίος είχε υπηρετήσει 40 χρόνια στον Γαλλικό στρατό. Η μητέρα του, η οποία ήταν πολύ νεότερη από τον πατέρα του, τον δίδαξε επιμελώς καθόλα τα νεανικά του χρόνια έτσι ώστε ξεπέρασε εύκολα τα υπόλοιπα παιδιά στο σχολείο. Κατά την διάρκεια των χρόνων του στο γυμνάσιο, δεν δυσκολεύτηκε να μάθει ελληνικά και λατινικά, και ήταν πάντα ο καλύτερος στην τάξη του στα μαθηματικά, την ιστορία και την γεωγραφία. Σύμφωνα με τον Lee (1833, p. 11), «Η ιστορία της ανθρωπότητας, από την νεαρότερη περίοδο της ζωής του, ήταν το αντικείμενο της πλέον φιλότιμης προσπάθειάς του, και έτσι μακρύς κατάλογοι μοναρχών, πριγκίπων, και τα ξηρότερα χρονολογικά δεδομένα, αφού διατάσσονταν στην μνήμη του δεν τα ξεχνούσε ποτέ. » Αμέσως μετά αφού μπήκε στο γυμνάσιο, σε ηλικία 10 ετών, έπεσε στα χέρια του ένα αντίγραφο του βιβλίου Historiae animalium του Κόνραντ Γκέσνερ, το έργο που του πυροδότησε το ενδιαφέρον για την φυσική ιστορία. Μετά άρχισε συχνές επισκέψεις στο σπίτι ενός συγγενούς, όπου μπορούσε να δανείζεται τόμους από το έργο Histoire Naturelle του Ζωρζ Λουί Λεκλέρκ ντε Μπυφόν. Όλα αυτά τα διάβασε και τα ξαναδιάβασε συγκρατώντας το μεγαλύτερο μέρος των πληροφοριών έτσι ώστε σε ηλικία δώδεκα ετών «ήταν τόσο εξοικειωμένος με τα τετράποδα και τα πτηνά όσο και ένας πρώτης τάξεως φυσιοδίφης.» Παρέμεινε στο γυμνάσιο για τέσσερα χρόνια.
Γέφυρα του Αλαμίγιο

Η Γέφυρα του Αλαμίγιο (puente del Alamillo) είναι μια καλωδιωτή γέφυρα στη Σεβίλλη της Ανδαλουσίας (Ισπανία), η οποία χτίστηκε για να επιτρέψει την πρόσβαση στο νησί La Cartuja (χώρος όπου κατασκευάστηκε το εκθεσιακό κέντρο για την παγκόσμια έκθεση Expo '92 της Σεβίλλης), μια χερσόνησο ανάμεσα στο κανάλι του Βασιλιά Αλφόνσου ΙΓ και τον ποταμό Γουαδαλκιβίρ.

 Η γέφυρα κατασκευάστηκε ως μέρος της βελτίωσης των υποδομών για την διεθνή έκθεση Expo 92, η οποία διεξήχθη στο νησί, γνωστό για τις μεγάλες φυτείες μπανάνας και για το τωρινό θεματικό πάρκο με την ονομασία "Isla Mágica". Με σχεδιασμό του Σαντιάγο Καλατράβα η κατασκευή ξεκίνησε το 1989 και ολοκληρώθηκε το 1992 . Πρόκειται για κατασκευή τύπου προβόλου δοκαριού, καλωδιωτή γέφυρα και αποτελείται από ένα ενιαίο πυλώνα, με άνοιγμα 200 μέτρα. Το τελικό μήκος της γέφυρας είναι 250 μέτρα και το ύψος της φτάνει τα 140 μέτρα. Η αρχική του πρόθεση ήταν να κατασκευάσει δύο συμμετρικές γέφυρες και στις δύο πλευρές του νησιού, αλλά στο τέλος, επεκράτησε η μοναδική σχεδίαση του Alamillo με ένα εντυπωσιακό αποτέλεσμα. Αυτή η γέφυρα αντιπροσώπευσε τις υψηλές φιλοδοξίες της πόλης της Σεβίλλης στο πλαίσιο της προετοιμασίας για την Expo 1992. Χωρίς οικονομικούς περιορισμούς σχετικά με την κατασκευή, ο στόχος ήταν να δημιουργηθεί μια γέφυρα με συμβολική σημασία και να είναι ορατή από την κορυφή του La Giralda (πρώην μιναρές με ύψος 104 μέτρα), που είναι η συναισθηματική οροφή της πόλης, συνδέοντας το παρελθόν και το παρόν της Σεβίλλης. Στη γέφυρα, υπάρχει μεγάλη υπερυψωμένη διάβαση πεζών και επίσης η γέφυρα διαθέτει παρατηρητήριο στη κορυφή του μαστού, προσβάσιμο με κλιμακοστάσιο. Γέφυρες του Καλατράβα με ένα παρόμοιο σχέδιο είναι: Γέφυρα Ηλιακό ρολόι (Sundial Bridge), τελείωσε το 2004 στο Redding της Καλιφόρνια (ΗΠΑ) και κόστισε 23,500,000 δολάρια. Γέφυρα των χορδών (Bridge of Strings), στην Ιερουσαλήμ εγκαινιάστηκε το 2008 και κόστισε 70.000.000 δολάρια. Γέφυρα των γυναικών (Puente de la Mujer), στο Μπουένος Άιρες της Αργεντινής. Πεζογέφυρα Καλατράβα, στην Αθήνα (Λεωφ. Μεσογείων και Κατεχάκη). http://www.galinsky.com/buildings/alamillo/ http://en.wikiarquitectura.com/index.php/Alamillo_Bridge Αρχειοθετήθηκε 2015-01-02 στο Wayback Machine. http://www.sevilla5.com/monuments/alamillo.html
The Roots of Guns N' Roses

Το The Roots of Guns N' Roses είναι ένα άλμπουμ των Hollywood Rose, μιας μπάντας η οποία αποτέλεσε βάση για τη δημιουργία του αμερικανικού hard rock συγκροτήματος Guns N' Roses.

 Το άλμπουμ περιλαμβάνει demo του συγκροτήματος στην αυθεντική τους εκδοχή και σε remix από τον πρώην κιθαρίστα των Guns N' Roses Γκίλμπυ Κλαρκ και τον ντράμερ των Cinderella Φρεντ Κούρι. Στα κομμάτια "Shadow of your Love" και "Reckless Life" κιθάρα παίζει ο αυθεντικός κιθαρίστας των Guns N' Roses, Τρέισι Γκανς. Τα κομμάτια "Reckless Life" και "Anything Goes" ηχογραφήθηκαν αργότερα από τους Guns N' Roses. Το "Reckless Life" εμφανίστηκε στο EP Live ?!*@ Like a Suicide και το "Anything Goes" στο άλμπουμ Appetite for Destruction. Killing Time (Chris Weber, W. Axl Rose) Anything Goes (Rose, Jeffrey Isbell, Weber) Rocker (Weber, Rose) Shadow of Your Love (Rose, Isbell, Paul Tobias) Reckless Life (Rose, Isbell)Τα κομμάτια 6-10 αποτελούν τα remix του Γκίλμπυ Κλαρκ, ενώ τα κομμάτια 11-15 τα remix του Φρεντ Κούρι. Hollywood Rose: Αξλ Ρόουζ - φωνητικά Ίζυ Στράντλιν - κιθάρα Κρις Γουέμπερ - κιθάρα Τζόννυ Κρέις - ντραμςΕπιπλέον μουσικοί: Τρέισι Γκανς - κιθάρα στα "Shadow of Your Love" και "Reckless Life".
Κάθριν Κορτέζ Μάστο

Η Κάθριν Μαρί Κόρτεζ Μάστο (αγγλικά: Catherine Marie Cortez Masto, 29 Μαρτίου 1964), είναι Αμερικανίδα πολιτικός, νομικός και δικηγόρος, που υπηρετεί ως Γερουσιαστής των Ηνωμένων Πολιτειών για την πολιτεία της Νεβάδας από τον Ιανουάριο του 2017. Είναι μέλος του Δημοκρατικού Κόμματος. Προηγουμένως, υπηρέτησε ως 32η Γενική Εισαγγελέας της Νεβάδας, από το 2007 έως το 2015.Εργάστηκε ως πολιτική εισαγγελέας στο Λας Βέγκας (1994-1998), και ως ποινική εισαγγελέας στο ομοσπονδιακό υπουργείο Δικαιοσύνης των ΗΠΑ (1998-2000).Η Κόρτεζ Μάστο, εξελέγη πρώτη φορά στη Γερουσία των Ηνωμένων Πολιτειών, στις εκλογές της Γερουσίας του 2016 στη Νεβάδα, λαμβάνοντας ποσοστό 47,1% των ψήφων, έναντι 44,7% του Ρεπουμπλικανού ανθυποψηφίου του Τζο Χεκ. Στις εκλογές της Γερουσίας του 2022 στη Νεβάδα, η Κόρτεζ Μάστο, κατάφερε να επανεκλεγεί οριακά για δεύτερη θητεία, νικώντας τον Ρεπουμπλικανό ανθυποψήφιό της, Άνταμ Λάξαλτ.

 Η Κάθριν Κόρτεζ Μάστο, γεννήθηκε τον Μάρτιο του 1964 στο Λας Βέγκας της Νεβάδας, όπου και μεγάλωσε. Ο πατέρας της είναι Μεξικανικής καταγωγής και η μητέρας της Ιταλικής καταγωγής.Φοίτησε στο Λύκειο "Ed W. Clark High School" στο Λας Βέγκας, απ' όπου και αποφοίτησε το 1982. Σπούδασε Οικονομικά και Χρηματοοικονομικά στο Πανεπιστήμιο της Νεβάδας στο Ρίνο, και έλαβε πτυχίο (BS) το 1986. Κατόπιν, σπούδασε Νομική, στο Πανεπιστήμιο Γκονζάγκα στο Σπόκαν της πολιτείας Ουάσινγκτον, λαμβάνοντας πτυχίο νομικής (JD) το 1990. Το 1990, ολοκλήρωσε επίσης την πρακτική άσκηση δικηγορίας, στον δικηγορικό σύλλογο της Νεβάδας. Το 1991, πραγματοποίησε πρακτική άσκηση στο ομοσπονδιακό δικαστήριο των ΗΠΑ για την Νεβάδα, και το 1994, στο ομοσπονδιακό εφετείο των ΗΠΑ για το 9ο κύκλωμα. Εργάστηκε 4 χρόνια ως δικηγόρος και 2 χρόνια ως ποινική κατήγορος στην Ουάσινγκτον. Η Κόρτεζ Μάστο, διαμένει στο Λας Βέγκας με τον σύζυγό της Πολ Μάστο, ο οποίος είναι συνταξιούχος πράκτορας των Μυστικών Υπηρεσιών. Είναι Ρωμαιοκαθολική.
Waterloo (τραγούδι των ABBA)

Το " Waterloo " είναι το πρώτο σινγκλ από το δεύτερο ομώνυμο άλμπουμ του σουηδικού ποπ συγκροτήματος ABBA και το πρώτο τους με τις δισκογραφικές Epic και Atlantic. Αυτό ήταν επίσης το πρώτο σινγκλ που πιστώθηκε στο γκρουπ με το όνομα ABBA. Ο τίτλος και οι στίχοι αναφέρονται στη Μάχη του Βατερλώ του 1815 και τη χρησιμοποιούν ως μεταφορά για μια ρομαντική σχέση. Στις 6 Απριλίου 1974, το τραγούδι ήταν η νικήτρια συμμετοχή για τη Σουηδία στον Διαγωνισμό Τραγουδιού της Eurovision το 1974. Η νίκη ξεκίνησε την πορεία των ABBA προς την παγκόσμια φήμη. Η σουηδική έκδοση του σινγκλ υποστηρίχτηκε με τη σουηδική έκδοση του " Honey, Honey ", ενώ η αγγλική έκδοση συνήθως περιείχε το "Watch Out" στην πλευρά B. Το σινγκλ έγινε Νο. 1 επιτυχία σε πολλές χώρες. Έφτασε στο Top 10 των ΗΠΑ και συνέχισε να πουλά σχεδόν έξι εκατομμύρια αντίτυπα. Στον εορτασμό της 50ης επετείου του Διαγωνισμού Τραγουδιού της Eurovision το 2005, επιλέχθηκε ως το καλύτερο τραγούδι στην ιστορία του διαγωνισμού. Έλαβε την ίδια τιμή σε μια ανοιχτή ψηφοφορία 14 χωρών εν όψει του Διαγωνισμού Τραγουδιού της Eurovision 2021 στο Ρότερνταμ, τοποθετώντας την πρώτη θέση πάνω από το " Euphoria " της Loreen και το " Heroes " του Måns Zelmerlöw.

 Το "Waterloo" γράφτηκε ειδικά για να λάβει μέρος στον Διαγωνισμό Τραγουδιού της Eurovision του 1974, αφού το γκρουπ τερμάτισε τρίτο με το " Ring Ring " την προηγούμενη χρονιά στον σουηδικό διαγωνισμό προεπιλογής, Melodifestivalen 1973. Ο αρχικός τίτλος του τραγουδιού ήταν «Honey Pie». Το "Waterloo" γράφτηκε αρχικά με ταυτόχρονη ροκ μουσική και ρυθμούς τζαζ (ασυνήθιστο για τραγούδι των ABBA). Η ηχογράφηση του τραγουδιού ξεκίνησε στις 17 Δεκεμβρίου 1973, με την οργανική υποστήριξη των Janne Schaffer (ο οποίος επινόησε τα κύρια μέρη της κιθάρας και του μπάσου), Rutger Gunnarsson και Ola Brunkert. Το στυλ παραγωγής του τραγουδιού επηρεάστηκε από το "Wall of Sound" του Phil Spector: πριν από την ηχογράφηση του "Ring Ring", ο μηχανικός Michael B. Tretow είχε διαβάσει το βιβλίο του Richard Williams "Out of His Head: The Sound of Phil Spector", το οποίο τον ενέπνευσε να επιστρώσει πολλαπλά ορχηστρικά overdubs στις ηχογραφήσεις του συγκροτήματος, αποτελώντας αναπόσπαστο μέρος του ήχου των ABBA. Στη συνέχεια, η γερμανική και η γαλλική εκδοχή ηχογραφήθηκαν τον Μάρτιο και τον Απρίλιο του 1974 αντίστοιχα: η γαλλική εκδοχή διασκευάστηκε από τον Alain Boublil, ο οποίος αργότερα θα συνέγραφε το μιούζικαλ Les Misérables του 1980.Οι στίχοι του τραγουδιού είναι μεταφορικοί και αναφέρονται σε μια γυναίκα που "παραδίδεται" σε έναν άνδρα και υπόσχεται να τον αγαπήσει, παρομοιάζοντας το με την ήττα του Ναπολέοντα στη μάχη του Βατερλώ το 1815.
Αρχαία Αμβρακία

Η Αμβρακία ήταν αρχαία -πόλη κράτος της βορειοδυτικής Ελλάδας, χτισμένη στις όχθες του ποταμού Άραχθου, στην θέση της σημερινής Άρτας. Η περιοχή της Αμβρακίας συνόρευε με το Βασίλειο των Μολοσσών της Ηπείρου στα βόρεια και με τη δολοπική φυλή των Αθαμάνων στα ανατολικά.

 Την πόλη έχτισε, σύμφωνα με τη μυθολογία ο Άμβραξ, γιος του Θεσπρωτού. Σύμφωνα με μια άλλη εκδοχή, την πόλη έχτισε η Αμβρακία, κόρη του βασιλιά των Δρυόπων Μελανέα ή του Αυγείου της Ήλιδας ή του Φόρβαντα, γιου του Ήλιου, και της Στρατονίκης, αδελφής του Ευρύτου. Οι αρχαίοι συγγραφείς αποκαλούσαν την περιοχή της Αμβρακίας Δρυοπίδα. Η ίδρυση της αρχαίας Αμβρακίας τοποθετείται από τους αρχαιολόγους στο 625 π.Χ. Ιδρύθηκε από τον Γόργο, νόθο γιό του Κύψελου, τυράννου της Κορίνθου σε μια περιοχή που ανήκε στους Δρύοπες. . Ήταν χτισμένη με ένα από τα καλύτερα πολεοδομικά συστήματα της αρχαιότητας. Απέκτησε μεγάλη ναυτική δύναμη ενώ τα γυναικεία υποδήματα που κατασκευάζονταν σε αυτήν έγιναν γνωστά σε όλη την Ελλάδα, με το όνομα αμβρακίδες.Στους Περσικούς πολέμους συμμετείχε στη συμμαχία των ελληνικών πόλεων που αντιστάθηκαν στους Πέρσες. Στη ναυμαχία της Σαλαμίνας είχε συμβάλλει με επτά πλοία, ενώ στη μάχη των Πλαταιών συμμετείχε με 500 οπλίτες. Κατά τον Πελοποννησιακό πόλεμο ακολούθησε τους Κορινθίους, συμμαχώντας με τη Σπάρτη. Αυτό είχε ως αποτέλεσμα να συγκρουστεί με τους γείτονές της Ακαρνάνες, που ήταν σύμμαχοι των Αθηναίων. Το 426 π.Χ., οι 3.000 οπλίτες της ηττήθηκαν στη μάχη των Όλπων από τους Αθηναίους και Ακαρνάνες και η πόλη υπέστη μεγάλες καταστροφές.Η Αμβρακία βρέθηκε κάτω από την εξουσία των Μακεδόνων του Φιλίππου Β΄ το 338 π.Χ., ενώ το 295 π.Χ. οι Μακεδόνες την παραχώρησαν στο Βασίλειο της Ηπείρου. Ο βασιλιάς Πύρρος την έκανε πρωτεύουσα του βασιλείου της Ηπείρου και η Αμβρακία γνώρισε μεγάλη ακμή κατά τον επόμενο αιώνα. Η Αμβρακία παρακμάζει τελικά μετά την εξέγερση κατά των Ρωμαίων το 189 π.Χ. Πολιορκήθηκε από τους Ρωμαίους, υπό τον ύπατο Μάρκο Φούλβιο, χωρίς επιτυχία αλλά τελικά, ύστερα από διαπραγματεύσεις, η πόλη υποτάχθηκε και ο Φούλβιος αφαίρεσε όλα τα αγάλματα της πόλης και τα απέστειλε στη Ρώμη. Το 167 π.Χ., ο Ρωμαίος στρατηγός Αιμίλιος Παύλος κατέλαβε την Ήπειρο. Η πόλη λεηλατήθηκε και τα τείχη της γκρεμίστηκαν. Μετά το 31 π.Χ., με την ίδρυση της Νικόπολης, οι Ρωμαίοι υποχρέωσαν μεγάλο μέρος των κατοίκων της να μετοικίσει εκεί και η πόλη σταδιακά εγκαταλείφθηκε. Τον 2ο αι., ο περιηγητής Παυσανίας αναφέρει πως στη θέση της βρήκε έναν χορταριασμένο τόπο. Η Αμβρακία, αν και υπαγόταν διοικητικά στη Νικόπολη, διατηρούσε όμως, τουλάχιστον ως τον 2ο μ.Χ. αιώνα, το νομικό καθεστώς της πόλης. Ήταν δηλαδή μια «περιοικίς πόλις», όπως μαρτυρεί μια αναθηματική επιγραφή στον αυτοκράτορα Τραϊανό, όπου αναφέρεται ως αναθέτης ο «Δήμος Αμβρακιωτών».Η Αμβρακία έχει δώσει το όνομά της στον Αμβρακικό κόλπο και στη λίμνη Αμβρακία που βρίσκεται στον νομό Αιτωλοακαρνανίας. Χρυσοβιτσάνος, Γεράσιμος (2004). "Οι αποικίες της Κορίνθου στην αιτωλοακαρνανική ακτή". Μεταπτυχιακή εργασία ειδίκευσης. Πανεπιστήμιο Κρήτης/Φιλοσοφική Σχολή/Τμήμα Ιστορίας και Αρχαιολογίας. σελ. 5-30. Υπουργείο πολιτισμού, η Αρχαία Αμβρακία
Πιερ Νταρτού

Ο Πιερ Νταρτού (γαλλικά: Pierre Dartout, γεννημένος στις 9 Απριλίου 1954) είναι Γάλλος πολιτικός, που από τον Σεπτέμβριο του 2020 υπηρετεί ως Υπουργός Επικρατείας του Μονακό. Έχει διατελέσει Νομάρχης του Μπους-ντυ-Ρον, των Ατλαντικών Πυρηναίων, της Ζιρόντ, της Μαρν και αλλού.

 Ο Πιερ Νταρτού γεννήθηκε στις 9 Απριλίου 1954 στην πόλη Λιμόζ της Γαλλίας. Αφού απέκτησε ένα πρώτο πτυχίο στο Ινστιτούτο Πολιτικών Σπουδών του Παρισιού, υπηρέτησε στις Γαλλικές Ένοπλες Δυνάμεις. Από το 1977 έως το 1980 σπούδαζε στην Εθνική Σχολή Διοίκησης της Γαλλίας και μετέπειτα ξεκίνησε την καριέρα του στην δημόσια διοίκηση της χώρας.Διατέλεσε Νομάρχης της Γαλλικής Γουιάνας από το 1995 έως το 1997, των Ανατολικών Πυρηναίων από το 1998 έως το 2000, της Ντρομ από το 2000 έως το 2002, των Ατλαντικών Πυρηναίων από το 2002 έως το 2004, του Βαρ από το 2004 έως το 2007, του Βαλ-ντε-Μαρν από το 2010 έως το 2013, της Μαρν από το 2013 έως το 2015, της Ζιρόντ από το 2015 έως το 2017 και του Μπους-ντυ-Ρον από το 2017 έως το 2020. Στις 24 Αυγούστου 2020, παραιτήθηκε από τη θέση του Νομάρχη του Μπους-ντυ-Ρον, αφού ανακοινώθηκε επίσημα ότι θα διοριστεί ως Υπουργός Επικρατείας του Μονακό.Η επιλογή του έγινε στις 15 Μαΐου 2020 από τον Πρίγκιπα Αλβέρτο Β΄ του Μονακό. Ο Πιερ Νταρτού ορκίστηκε και ανέλαβε τα καθήκοντά του την 1η Σεπτεμβρίου 2020, διαδεχόμενος τον Σερζ Τελ. Η ορκωμοσία πραγματοποιήθηκε ενώπιον του Πρίγκιπα Αλβέρτου στο Παλάτι του Μονακό.Τον Μάρτιο του 2022, ο Πιερ Νταρτού δήλωσε σε συνέδριο ότι επιθυμεί να καταπολεμήσει το φαινόμενο του «ξεπλύματος» χρήματος προκειμένου να προστατευθεί η εικόνα του κράτους. Παράλληλα σημείωσε: «Εξακολουθούμε σήμερα να εξαρτόμαστε από εξωτερικούς πόρους. Έχουμε τα μέσα να οικοδομήσουμε ένα περιβάλλον που ευνοεί την ανάπτυξη εταιρειών και νεοφυών επιχειρήσεων, που αποτελούν μέρος μιας βιώσιμης ανάπτυξης. Το Μονακό κατέχει μοναδική θέση στον τομέα του περιβάλλοντος και το γεγονός ότι η χώρα είναι προσεκτική στην καινοτομία δείχνει ότι πρέπει και μπορούμε να προσελκύσουμε καινοτόμους ανθρώπους σε αυτόν τον τομέα».
Ελένη Λεκαπηνή

Η Ελένη Λεκαπηνή (910 - 19 Σεπτεμβρίου 961) ήταν Ρωμαία Αυτοκράτειρα. Ήταν κόρη του Ρωμανού Α΄ και της συζύγου του Θεοδώρας και σύζυγος του Κωνσταντίνου Ζ΄. Διακρίθηκε για την ομορφιά και την εξυπνάδα της τόσο στην αυτοκρατορία όσο και στο εξωτερικό.

 Ο Αυτοκράτορας Ρωμανός Α΄ πάντρεψε την κόρη του Ελένη με τον Κωνσταντίνο, γιο του Λέοντα ΣΤ΄, διάδοχο του θρόνου, για πολιτικούς σκοπούς. Ο Κωνσταντίνος Ζ΄ ο Πορφυρογέννητος ήταν από τον Οίκο των Μακεδόνων. Το 922, η Θεοδώρα, μητέρα της Ελένης, απεβίωσε. Στη συνέχεια, η Ελένη πήρε τη θέση της μητέρας της. Από το 945, ο Κωνσταντίνος κατάφερε να γίνει ο μόνος Αυτοκράτορας με τη βοήθεια της συζύγου του. Η Ελένη αργότερα έγινε ανάδοχος της Όλγας του Κιέβου, βαπτίζοντάς την Χριστιανή. Τον Οκτώβριο του 959, ο Κωνσταντίνος Ζ΄ απεβίωσε. Η αιτία του τέλους του δεν έχει επιβεβαιωθεί, επειδή ο γιος του από την Ελένη, ο Ρωμανός Β΄ και η σύζυγός του Θεοφανώ προσπάθησαν δύο φορές να τον δηλητηριάσουν. Ο Ρωμανός Β΄ έγινε αυτοκράτορας. Μετά το τέλος του Κωνσταντίνου Ζ΄, οι πέντε κόρες του (Ζωή, Θεοδώρα, Αγάθη, Θεοφανώ και Άννα) στάλθηκαν στο μοναστήρι από τον αδελφό τους Ρωμανό Β΄, που επηρεάστηκε πιθανότατα από τη σύζυγό του. Η Ελένη απεβίωσε στις 19 Σεπτεμβρίου του 961.
Cyprus Mail

Η Cyprus Mail είναι η μόνη αγγλόγλωσση καθημερινή εφημερίδα της Κύπρου. Ιδρύθηκε το 1945. Ισχυρίζεται ότι είναι εντελώς ανεξάρτητη πολιτικά και δεν συνδέεται πολιτικά με κάποιο κόμμα, αν και παρατηρητές την περιγράφουν ως πολιτικά συντηρητική. Δημοσιεύεται καθημερινά (εκτός της Δευτέρας), ενώ το μεγαλύτερο μέρος των άρθρων της είναι διαθέσιμα στην ιστοσελίδα της.Με την κατάρρευση της Cyprus Times το 1960, η Cyprus Mail παρέμεινε η μόνη αγγλόφωνη εφημερίδα στην Κύπρο μέχρι την ίδρυση της Cyprus Weekly το 1979.

 Η Cyprus Mail έχει χαμηλή κυκλοφορία (η χαμηλότερη μεταξύ όλων των ημερήσιων εφημερίδων που εκδίδονται στην Κύπρο), πωλώντας πολύ λιγότερα αντίτυπα από εφημερίδες όπως τις Ο Φιλελεύθερος, Η Σημερινή και Χαραυγή. Στα πρώτα χρόνια της, η Cyprus Mail ήταν ο κύριος αντίπαλος της The Cyprus Times (επίσης γνωστό ως The Times of Cyprus) μιας άλλης αγγλόγλωσσης εφημερίδας κατά την διάρκεια της αγγλοκρατίας στην Κύπρο. Εκείνη την εποχή η Cyprus Mail ήταν κατά της ενώσεως της Κύπρου με την Ελλάδα. Λόγω αυτής της αντίθεσης της στην ένωση, οι Ελληνοκύπριοι είχαν αναπτύξει δυσαρέσκεια εναντίον της, με αποτέλεσμα να την διαβάζουν κυρίως το Βρετανικό αποικιακό διοικητικό και στρατιωτικό προσωπικό. Τα τελευταία χρόνια, η εφημερίδα τάσσεται υπέρ της λύσης του κυπριακού (για παράδειγμα, υποστήριξε το Σχέδιο Ανάν), κάτι που έχει οδηγήσει στην δημιουργία ισχυρισμών (από άλλες εφημερίδες) περί ανθελληνικής προκατάληψης και "ομαλοποίησης" της τουρκικής κατοχής στο βόρειο τμήμα του νησιού.
Εθνική Κίνας (καλαθοσφαίριση γυναικών)

Τελ. Ενημέρωση: 30 Ιανουαρίου 2015 Η εθνική ομάδα καλαθοσφαίρισης γυναικών της Κίνας αντιπροσωπεύει την Κίνα στις διεθνείς διοργανώσεις γυναικείας καλαθοσφαίρισης που οργανώνει η FIBA. Βρίσκεται υπό τη δικαιοδοσία της Ομοσπονδίας Καλαθοσφαίρισης της Λαϊκής Δημοκρατίας της Κίνας (Basketball Association of the People's Republic of China, 中国篮球协会).

 Η ομάδα της Κίνας αποτελεί ένα από τα ισχυρότερα αντιπροσωπευτικά συγκροτήματα στην Ασία και στον κόσμο. Μετρά επτά συμμετοχές σε Θερινούς Ολυμπιακούς Αγώνες, έχοντας καταφέρει να βρεθεί δύο φορές στο βάθρο. Συγκεκριμένα, κατέκτησε το ασημένιο μετάλλιο στους Ολυμπιακούς της Βαρκελώνης το 1992 και το χάλκινο στη διοργάνωση του Λος Άντζελες το 1984.Η Κίνα συμμετέχει επίσης ανελλιπώς στο Παγκόσμιο Πρωτάθλημα Γυναικών από το 1983 και μετά, προσθέτοντας στη συλλογή της ένα ασημένιο μετάλλιο το 1994 στην Αυστραλία κι ένα χάλκινο στην παρθενική της εμφάνιση στη Βραζιλία το 1983.Σε ό,τι αφορά το Πρωτάθλημα Ασίας της FIBA, η Ιαπωνία έχει συμμετάσχει σε όλες τις διοργανώσεις από την προσχώρησή της σε αυτήν, με πρώτη εκείνη του 1976. Με εξαίρεση μία περίσταση, πάντα κατακτούσε κάποιο μετάλλιο, ανάμεσά τους και έντεκα χρυσά (σε είκοσι διοργανώσεις). Η Κίνα διαθέτει, παράλληλα, δικαίωμα συμμετοχής σε διοργανώσεις της EABA, θυγατρικής της FIBA Asia για την περιοχή της Ανατολικής Ασίας.Επίσης, η Κίνα διαθέτει δικαίωμα συμμετοχής στους Ασιατικούς Αγώνες και στους Αγώνες Ανατολικής Ασίας υπό τη σκέπη της Διεθνούς Ολυμπιακής Επιτροπής. Έχει αναδειχθεί πέντε φορές Πρωταθλήτρια σε Ασιατικούς Αγώνες, ενώ κατέκτησε είτε το ασημένιο είτε το χάλκινο μετάλλιο σε όλες τις υπόλοιπες διοργανώσεις. Πορεία σε Ολυμπιακούς Αγώνες Ακολουθούν οι τελικές θέσεις κατάταξης της Εθνικής Ομάδας της Κίνας σε Ολυμπιακούς Αγώνες: Πορεία σε Παγκόσμια Πρωταθλήματα Ακολουθούν οι τελικές θέσεις κατάταξης της Εθνικής Ομάδας της Κίνας σε Παγκόσμια Πρωταθλήματα: Πορεία σε Ασιατικά Πρωταθλήματα Ακολουθούν οι τελικές θέσεις κατάταξης της Εθνικής Ομάδας της Κίνας σε Ασιατικά Πρωταθλήματα: Πορεία σε Ασιατικούς Αγώνες Ακολουθούν οι τελικές θέσεις κατάταξης της Εθνικής Ομάδας της Κίνας σε Ασιατικούς Αγώνες: Εθνική Κίνας (καλαθοσφαίριση ανδρών) China, ιστορικό ανά έτος στον επίσημο ιστότοπο των αρχείων της FIBA. (Αγγλικά) 中国篮球协会 Αρχειοθετήθηκε 2010-12-14 στο Wayback Machine., επίσημος ιστότοπος. (Κινέζικα)